# Xarxa Telemàtica Educativa de Catalunya

La Xarxa Telemàtica Educativa de Catalunya (XTEC) és una xarxa telemàtica pública, al servei dels centres docents de primària i secundària de Catalunya. Proposa tota una sèrie d'eines telemàtiques: servei d'allotjament de fitxers, blogs interactius, correu electrònic, informació oficial, recursos pedagògics, formació permanent del professorat, informació i jocs pedagògics per als alumnes. De més, allotja llocs web de professors i centres docents.
La seva creació va ser decidit el 1988 i una primera versió es va posar en funcionament l'any 1989, en el marc de les actuacions del Programa d'Informàtica Educativa, amb serveis de missatgeria electrònica, noticiari educatiu, accés a bases de dades i teledebats. Des del 1995 és un servei en línia, utilitzat pel professorat, els alumnes, els centres docents, els serveis educatius i altres estaments relacionats amb l'ensenyament. Va ser una de les primeres adreces a registrar el domini .cat, al febrer del 2006.

## Per als professors

Als professors presenta una sèrie d'apartats interactius als quals poden compartir informacions i dubtes i així poder-se ajudar els uns als altres. També hi ha blogs o pàgines web d'algunes escoles on es publiquen les activitats i l'evolució del curs, els projectes i altres actes d'interès recent. Hi ha un apartat que recull l'oferta de programes de formació, activitats i recursos organitzats segons el pla marc de formació permanent en diferents àmbits com són l'escola inclusiva, tecnologies de l'aprenentatge i el coneixement, llengües estrangeres, desenvolupament professional, entre d'altres.
La xarxa serveix de mediadora per a fer tràmits administratius per als docents, com per exemple:
* Inscripció a cursos de formació
* Consulta de certificats sobre les formacions pertinents de cada docent
* Preinscripció, admissió i tramitació de vacants per als centres docents
* Correu electrònic
* Enllaços a portals parents, com el Sistema d'Administració i Gestió Acadèmica (SAGA), una web per a poder posar notes, gestionar matrícules, o Època per a consultar la nòmina

## Per als alumnes

L'apartat d'educació infantil, per exemple, dona un seguit de jocs de diferents temàtiques per tal que els nens puguin portar a la pràctica allò que anteriorment ja han treballat a l'aula. Per als més grans hi ha diferents notícies d'actualitat per tal que puguin anar prenent consciència del que va passant al seu entorn.

## Bibliografia

* Amiguet, Epi. Departament d'Educació. XTEC: perfils d'innovació en educació. Infonomia, La Red de Innovadores, 2005, p. 331 (Col. Textos Infonomia). ISBN 9788460974260.

## Referències

* ↑ «Xarxa Telemàtica Educativa de Catalunya». Gran Enciclopèdia Catalana. Barcelona: Grup Enciclopèdia Catalana.
* ↑ Acció de govern de la Generalitat de Catalunya. Barcelona: Servei Central de Publicacions de la Generalitat de Catalunya, 1988, p. 114 (Col·lecció Departament de la Presidència).
* ↑ «La Xarxa Telemàtica Educativa de Catalunya.». Llengua i ús: revista tècnica de política lingüística, núm.23, 2002, p.79 [Consulta: 14 febrer 2014].
* ↑ Xtec. «1. Informació general del portal». Arxivat de l'original el 2014-06-26. [Consulta: 23 juliol 2014]. «La Xarxa Telemàtica Educativa de Catalunya és un servei públic adreçat als docents dels nivells no universitaris dependents del Departament d'Ensenyament de la Generalitat de Catalunya. La seva finalitat principal és posar a l'abast d'aquest col·lectiu materials i procediments que, basats en les Tecnologies de l'Aprenentatge i el Coneixement, contribueixin a facilitar, actualitzar i millorar les estratègies didàctiques.»

## Enllaços externs

* Lloc web de l'XTEC Arxivat 2011-08-27 a Wayback Machine.
* Xerloc, metacercador de recursos XTEC Arxivat 2020-06-15 a Wayback Machine.